Karina Lorentzen Dehnhardt (SF), 2011-06-24:
Om lidt synes jeg, det bliver pinligt for regeringen.
S og SF har stillet et ændringsforslag om, at der altid skal gives torterstatning til ofre for egentlige hjemmerøverier, og det har vi gjort, fordi lige præcis den type torterstatning gives for den særdeles ubehagelige oplevelse, det kan være at blive udsat for kriminalitet.
Vi har efterhånden fået klarhed over, at det, som Dansk Folkeparti har gået og sagt til pressen om, at det her handlede om et meget større antal hjemmerøverier …
Jeg tror efterhånden, vi har fået klarhed over, at det, som Dansk Folkeparti har rendt rundt og sagt til pressen om det her lovforslag, både med hensyn til det antal hjemmerøverier, der var omfattet, og den afsmitning, det kunne give i forhold til andre hjemmerøverier, ganske simpelt ikke passer.
Kogt ned til en meget lille bouillonterning handler det her om 22 egentlige hjemmerøverier sidste år.
Så kunne man jo forestille sig, at det, når regeringen kom med det her forslag, var, fordi den oprigtig talt var optaget af trygheden for ofrene.
Men nej, sådan er det ikke.
Man har gjort ekstremt meget ud af at iscenesætte lige præcis den her type hjemmerøverier som noget, der er særlig groft, og som derfor i udgangspunktet skal give 5 års straf, uden at skele til, at der er andre ofre i lignende situationer, der skal tåle, at der er nogen, der får en lidt lavere straf.
Ministeren siger selv, og jeg citerer ministeren:
Der er tale om en forbrydelse, som i sagens natur kan udgøre en meget voldsom belastning for ofrene.
Et hjemmerøveri er endda et særdeles groft angreb på den enkeltes ret til at kunne opholde sig trygt og sikkert i eget hjem.
Egentlige hjemmerøverier er endvidere efter regeringens opfattelse særlig stødende på grund af den hensynsløshed, der ligger i et planlagt overfald på tilfældige sagesløse i deres eget hjem.
I lyset af det anførte finder jeg ikke umiddelbart, at lovforslaget giver en skævhed i forhold til manddrab.
Man siger altså, at egentlige hjemmerøverier er noget, der er særlig groft, og dermed mener jeg også, at man, når man har sagt A, også må sige B og sige, at det her, når det er særlig groft, så altid må kunne udløse en torterstatning.
Torterstatningen er jo noget, der er blevet foreslået af Hjælp Voldsofre, som netop lægger vægt på den her meget ubehagelige oplevelse, det er at blive udsat for et hjemmerøveri.
En torterstatning ville lige præcis have kunnet medvirke til at give psykologhjælp til ofrene, så de kunne komme sig over krænkelsen.
Men regeringen har på det her område været meget optaget af retorikken, man har været meget optaget af straffen, og man er fuldstændig ligeglad med ofrene, og derfor vil man selvfølgelig stemme imod det her forslag fra S og SF om lidt.
Jeg vil dog stærkt opfordre regeringen til, at man, når man nu skal til at diskutere andre erstatninger, som f.eks. i Brønderslevsagen, hvor der er givet en urimelig lav erstatning, tager det her med ind og også får kigget på det, så vi kan få rettet op på den skævhed, der er i forhold til ofrene.
Jeg er meget optaget af, at ofrene skal have bedre forhold.
Jeg synes, det er forkasteligt, at regeringen, når der kommer mediefokus på en sag, som f.eks. i Brønderslevsagen, kommer rendende og så pludselig er villig til at tale om erstatninger, noget, som S og SF har gjort i lang tid.
Jeg ville ønske, at regeringen var meget mere fremsynet og ønskede at sikre ofrene langt bedre, end man gør i dag.